
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010 
PL.x.705 /2009


AVIZ
asupra proiectului de Lege pentru modificarea şi completarea Legii nr.571/2003 privind Codul fiscal
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.571/2003 privind Codul fiscal, trimis cu adresa nr. PL.x.705 din 16 decembrie 2009, înregistrat cu nr. 31/1193 din 17 decembrie 2009.
Proiectul de lege a fost adoptat de Senat în condiţiile articolului 75, alineatul (2), teza a III-a din Constituţia României, republicată, în calitate de primă Cameră sesizată.
Camera Deputaţilor este Cameră decizională, în conformitate cu art.75 alin. (1) şi (3) din Constituţia României, republicată şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare.

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut proiectul de lege  în şedinţa din 2 februarie 2010.
Proiectul de lege are ca obiect  de reglementare completarea art.15 şi modificarea art.69 din Legea nr.571/2003 privind Codul fiscal, cu modificările şi completările ulterioare. Completarea art.15 se referă la scutirea de impozitul pe profit a profitului reinvestit realizat de operatorii economici, având ca scop încurajarea investiţiilor agenţilor economici. Prin modificarea art.69 se urmăreşte creşterea plafonului lunar privind venitul neimpozabil din pensii, de la 1.000 lei la 2.000 lei.
Membrii comisiei au examinat proiectul de lege supus avizării, expunerea de motive, punctul de vedere al Guvernului nr.2227 din 31 august 2009, care nu susţine adoptarea acestui proiect de lege, precum şi avizul favorabil cu observaţii şi propuneri al Consiliului Legislativ, aviz cu nr.834 din 20 iulie 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege pentru modificarea şi completarea Legii nr.571/2003 privind Codul fiscal. 

În raport de obiectul şi conţinutul reglementării,  proiectul de lege  face parte din categoria legilor ordinare, conform Deciziilor Curţii Constituţionale nr.548/2008 şi nr.786/2009, prin care s-a hotărât faptul că printr-o lege ordinară se pot modifica dispoziţii dintr-o lege organică, dacă acestea nu conţin norme de natura legii organice, întrucât se referă la aspecte care nu sunt în directă legătură cu domeniul de reglementare al legii organice.
                            PREŞEDINTE,                              SECRETAR,

                            Daniel Buda                              Gabriel Andronache
Consilier,

Rodica Penescu

